CELEX: 62006TJ0413
Language: bg
Date: 2008-09-04 00:00:00
Title: Решение на Първоинстанционния съд (състав по жалбите) от 4 септември 2008 г. # Claudia Gualtieri срещу Комисия на Европейските общности. # Обжалване - недопустимост. # Дело T-413/06 P.

РЕШЕНИЕ НА ПЪРВОИНСТАНЦИОННИЯ СЪД (състав по жалбите)
      4 септември 2008 година
      Дело T-413/06 P
      Claudia Gualtieri
      срещу
      Комисия на Европейските общности 
      „Обжалване — Командирован национален експерт — Определение за изпращане — Подлежащ на обжалване съдебен акт — Недопустимост“
      Предмет: Жалба, подадена срещу Определение на Съда на публичната служба на Европейския съюз (първи състав) от 9 октомври 2006 г. по
         дело Gualtieri/Комисия (F‑53/06, Recueil FP, стр. I‑A‑1‑107 и ІІ‑А‑1‑399), с която се иска отмяна на това определение
      
      Решение: Отхвърля жалбата. Г-жа Claudia Gualtieri понася направените от нея съдебни разноски, както и съдебните разноски на Комисията
         в настоящото производство.
      
      Резюме
      Обжалване — Предмет — Отмяна на определение на Съда на публичната служба, с което той приема, че не е компетентен да разгледа
            делото, и го изпраща на Съда или на Първоинстанционния съд — Недопустимост
      (член 8, параграф 2 и член 9, първа и втора алинея от приложение І към Статута на Съда)
      Определението, с което в съответствие с процедурата, предвидена в член 8, параграф 2 от приложение І към Статута на Съда,
         Съдът на публичната служба изпраща делото на Съда или на Първоинстанционния съд, тъй като приема, че не е компетентен да го
         разгледа, не представлява подлежащ на обжалване съдебен акт, тъй като посоченото определение не отговаря на условията, предвидени
         в разпоредбата на член 9, първа и втора алинея от приложение І към Статута на Съда, съгласно която всяка страна, чиито искания
         са били изцяло или частично отхвърлени, има право да обжалва актовете на Съда на публичната служба, с които се слага край
         на делото, и тези, с които частично се разрешават материалноправни въпроси или се разрешава процесуален въпрос по възражение
         за липса на компетентност или за недопустимост. Освен това подобно изпращане на делото не може да засегне правото на съдебна
         защита на страните пред общностния съд, който във всички случаи се произнася по всички въпроси, повдигнати с жалбата. Всъщност,
         вместо въпросът за липсата на компетентност да се разрешава по почин на страните, които при необходимост могат да подадат
         жалба, член 8, параграф 2 предвижда изпращане на делото на считаната за компетентна общностна юрисдикция. След това юрисдикцията,
         на която е изпратено делото, следва да прецени собствената си компетентност и при необходимост, в съответствие със специално
         предвидената за тази цел процедура, да изпрати на свой ред делото на първоинстанционната юрисдикция, която в този случай не
         може да приеме, че не е компетентна да разгледа делото. Този специфичен механизъм позволява да се разрешат въпросите за разпределянето
         на правомощията между юрисдикциите, от които се състои Съдът, като при необходимост тези въпроси могат също да бъдат предмет
         на обсъждане при условията на състезателност между страните пред Първоинстанционния съд, който разглежда делото след изпращането
         му.
      
      (вж. точки 22—25 и 27)